Pokračovalo hlavné pojednávanie s Miroslavom R.
Žilina – Na okresnom súde v Žiline minulý týždeň pokračovalo hlavné pojednávanie s popradským okresným sudcom Miroslavom R., ktorý je obžalovaný z trestného činu prechovávania drog a nedovoleného ozbrojovania.
Predchádzajúce pojednávania skončili neúspešne najprv pre neprítomnosť obžalovaného, ktorý je stíhaný na slobode, na ďalší termín sa zasa nedostavili svedkovia. A tak až minulý utorok po troch rokoch od vznesenia obvinenia obžalovaný a svedkovia konečne vypovedali pred súdom o udalostiach, ktoré sa stali 17. júla 1999.
Pri bežnej cestnej kontrole v Košiciach vtedy policajná hliadka našla v čiernom Passate, ktorý mal Miroslav R. požičaný od svojho známeho, okrem legálne držanej nabitej zbrane aj rozobranú, po domácky upravenú pušku s ďalekohľadom a štyri náboje. V aute bola aj lovecká dýka a metrová reťaz, ktoré slúžili ako dôkazový materiál v trestnej veci, ktorú popradský sudca práve vtedy riešil. Pri osobnej prehliadke v jeho vrecku našli policajti aj igelitové vrecko s 18 skladačkami kokaínu s prímesou glukózy. Mal pri sebe aj hotovosť vo výške viac ako 200-tisíc korún v slovenských a nemeckých bankovkách.
"Necítim sa byť vinný," tvrdí 49–ročný obžalovaný sudca, ktorý sa sám aj obhajuje. Vypovedal, že zbraň bola jeho zberateľským kusom. Priznal, že drogy síce u seba mal, ale tesne pred policajnou kontrolou ich údajne vyhodil z auta von. Preto považuje výpovede policajtov, ktorí pred súdom vypovedali ako svedkovia, za nepravdivé.
Aj keď expertíza jeho krvi a moču dokázala stopy po požití drog, on ich užívanie odmieta. Zároveň odmieta povedať, odkiaľ mal balíček s kokaínom. Policajti ho kontrolovali v čase, keď sa vracal z bytu svojho syna. Preverovaním sa však nepotvrdilo, že by jeho syn užíval alebo obchodoval s drogami.
Po takmer šiestich hodinách nakoniec žilinský samosudca Ján Hehejík pojednávanie odročil, obžalovaný totiž trvá na osobnej účasti ďalších troch svedkov.
Andrea Harmanová